Oʻzbekiston Badiiy akademiyasi huzurida Rassomlik mahorat ustaxonasi (oliy rassomlik kursi) faoliyatini tashkil etish chora-tadbirlari toʻgʻrisida
(resolution, 2020-12-15)

Oʻzbekiston Respublikasi Prezidentining “Tasviriy va amaliy sanʼat sohasi samaradorligini yanada oshirishga doir chora-tadbirlar toʻgʻrisida” 2020-yil 21-apreldagi PQ-4688-son qarori ijrosini taʼminlash, rassomlar uchun tajriba ustaxonasi faoliyatini tashkil etish, tasviriy sanʼat sohasida malakali kadrlar tayyorlash uchun qoʻshimcha sharoitlar yaratish hamda sohada oliy taʼlimdan keyingi taʼlim tizimida tayyorgarlik bosqichini tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Tasviriy va amaliy sanʼat sohasi samaradorligini yanada oshirishga doir chora-tadbirlar toʻgʻrisida” 2020-yil 21-apreldagi PQ-4688-son qaroriga asosan: a) Oʻzbekiston Badiiy akademiyasi huzurida oliy oʻquv yurtidan keyingi taʼlim tizimida tayyorgarlik bosqichi sifatida Rassomlik mahorat ustaxonasi (oliy rassomlik kursi) (keyingi oʻrinlarda — Rassomlik mahorat ustaxonasi) tashkil etilganligi; b) Rassomlik mahorat ustaxonasi faoliyati 2022/2023 oʻquv yilidan boshlanishi; Rassomlik mahorat ustaxonasi yuridik shaxs maqomiga ega boʻlmasligi va Oʻzbekiston Respublikasi Davlat budjeti mablagʻlari hisobidan moliyalashtirilishi; yosh ijodkorlar Rassomlik mahorat ustaxonasiga stajor-tadqiqotchilar uchun belgilangan tartib asosida qabul qilinishi belgilanganligi maʼlumot uchun qabul qilinsin. 2. Belgilab qoʻyilsinki: Rassomlik mahorat ustaxonasiga ikki yilda bir marotaba 10 nafar stajor-tadqiqotchilar qabul qilinadi hamda oʻqish muddati soha xususiyatidan kelib chiqqan holda ikki yil davom etadi; Rassomlik mahorat ustaxonasini saqlash xarajatlari 2022-yildan boshlab Oʻzbekiston Respublikasi Davlat budjeti parametrlarida Oʻzbekiston Badiiy akademiyasiga ajratiladigan mablagʻlar doirasida nazarda tutiladi. 3. Oʻzbekiston Badiiy akademiyasi belgilangan tartibda: Rassomlik mahorat ustaxonasi faoliyatini samarali tashkil etish (moddiy-texnika bazasini shakllantirish, asbob-uskuna va boshqa anjomlar bilan jihozlash) uchun xalqaro moliya institutlari va xorijiy tashkilotlarning grantlarini jalb qilish boʻyicha choralar koʻrsin; bir oy muddatda Rassomlik mahorat ustaxonasi toʻgʻrisidagi nizomni ishlab chiqsin va belgilangan tartibda tasdiqlasin; 2021-yil 1-iyunga qadar Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Moliya vazirligi hamda manfaatdor vazirliklar va idoralar bilan kelishgan holda Rassomlik mahorat ustaxonasini maxsus mebellar, asbob-uskunalar, stajorlar tomonidan ijodiy ishlarni tayyorlash uchun xomashyo va boshqa anjomlar bilan jihozlash normativlarini ishlab chiqsin va tasdiqlasin; 2022-yil 1-fevralga qadar Rassomlik mahorat ustaxonasiga Oʻzbekiston Badiiy akademiyasi binosidan xonalar ajratish va zarur shart-sharoitlar yaratish choralarini koʻrsin. 4. Oʻzbekiston Badiiy akademiyasi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev va Oʻzbekiston Badiiy akademiyasi raisi A.V. Nuridinov zimmasiga yuklansin.